| **Filomena Viržonytė** |
| --- |
|  |
| Gimė | 1935 m. birželio 4 d. (87 metai)Kelmė |
| Tėvai | Jonas Viržonis, Stasė Beleckaitė (Viržonienė) |
| Sutuoktinis (-ė) | Aloyzas Domeika(1927–2008) |
| Vaikai | Marius Domeika |
| Šeima | brolis Vytautas Viržonis (1930–2010), sesuo Rita Vaitkevičienė-Viržonytė (1928–2016) |
|  |
| Veikla | dainininkė |
| Organizacijos | Kauno valstybinis muzikinis teatras |
| Pareigos | solistė (mecosopranas) |

**Filomena Viržonytė (Domeikienė)** (g. 1935 m. birželio 4 d. Kelmėje) – Kauno Valstybinio muzikinio teatro solistė, mecosopranas.

Biografija
----------

Filomena Viržonytė gimė 1935 m. birželio 4 d. Kelmėje, vargonininko, chorvedžio ir muzikos mokytojo Jono Viržonio ir mokytojos Stasės Viržonienės (Beleckaitės) šeimoje.

1943–1947 m. mokėsi Krakių pradžios mokykloje (dabar Krakių Mikalojaus Katkaus gimnazija), 1948–1950 m. Dotnuvos Akademijos vidurinėje mokykloje, o 1950–1952 m. Kėdainių vidurinėje mokykloje. Būdama 16 metų išvažiavo į Vilnių ir 1952–1955 m. mokėsi groti violončele Vilniaus Juozo Tallat-Kelpšos vidurinėje muzikos mokykloje (dabar Vilniaus Juozo Tallat-Kelpšos konservatorija) pas mokytoją Leviną. 1955 m. ištekėjo už Aloyzo Domeikos, kuris buvo pakviestas darbui į Kauno valstybinį muzikinį teatrą, ir kartu su juo persikėlusi į Kauną pradėjo dirbti teatro chore. Tuo pačiu metu (1956–1964 m.) studijavo Kauno Juozo Gruodžio aukštesniojoje muzikos mokykloje (dabar Kauno Juozo Gruodžio konservatorija) vokalo klasėje, pradžioje pas Apseliomą Barniškį, o vėliau pas pedagogę A. Andriuškevičienę. Nuo 1968 m. galutinai pervesta į solistes.

Vaidmenys
---------

Pirmasis solinis vaidmuo Dmitrijaus Kabalevskio operetėje „Pavasaris dainuoja" buvo sėkmingas, todėl vėliau gaudavo vaidmenį beveik kiekviename pastatyme. Toliau sekė „Džiovanos" vaidmuo Gornio Kramerio operetėje „Sekmadienis Romoje" (rež. Borisas Brunšteinas). Kviestinė estų trupė (rež. Paulis Miagis) patikėjo Pepės vaidmenį Johano Štrauso operetėje „Vienos kraujas" ir Hanos Glavari vaidmenį operetėje „Linksmoji našlė". Tuometinė teatro režisierė Aldona Ragauskaitė skyrė Filomenai Viržonytei visą eilę charakterinių vaidmenų, tokių kaip Bjanka – Kolio Porterio miuzikle „Bučiuok mane, Keit", Galia – Aleksandro Doluchaniano operetėje „Grožio konkursas", Dolly – Džerio Hermano miuzikle „Hello, Dolly", Kabato – Gijos Kančelio muzikinėje komedijoje „Piršlės išdaigos". Iš viso per darbo teatre laikotarpį sukurta virš 60 pagrindinių vaidmenų.

Filomena Viržonytė įdainavo nemaža dainų radijuje, dalyvavo teatro estradiniame ansamblyje „Myliu-nemyliu".

Nuorodos
--------

* Filomenos Viržonytės (Domeikienės) sukurtų vaidmenų sąrašas

Šaltiniai
---------

1. ↑  Aldona Ragauskaitė. Dešimtmečiai, brandinę talentą/Teatras, Literatūros ir meno puslapiai, *Kauno tiesa*, 1985 m. birželio 9 d. Nr. 21 (932)
2. ↑  Red: Jonas Vitkauskas, Saulius Jovaišas, Vaidotė Tamošiūnaite, Rasa Kriaučiūnaitė, Linas Saldukas. Domeikienė-Viržonytė Filomena. Kas yra kas Lietuvoje, Bendra Lietuvos ir Liuksemburgo įmonė, 1995–1996, 132 p.
3. ↑  Operetės „Grožio konkursas" programa, Kauno Valstybinio Muzikinio teatro archyvas, byla „Spektakliai", skyrius „Grožio konkursas,1969 m."
4. ↑  Daina Klimauskaitė. Džiovana, Dolly, Hanna ir kitos/ Teatras, *Kauno Diena*, šeštadienis, 1995 m. birželio 3 d. Nr. 129 (145416)